În 2015, Guvernul Ponta i-a mărit lui Teodor Meleșcanu pensia pe care o primea de la MAE de la 460 la 1.730 euro. Doi ani mai târziu, Meleșcanu a devenit șeful instituției de la care primește această pensie uriașă. Ea echivalează cu aproximativ opt pensii medii.

Intră în GALERIA FOTO pentru a vedea, din declarațiile de avere, cum a evoluat pensia primită de Teodor Meleșcanu de la Ministerul de Externe.

O lectură a declarațiilor de avere depuse de fostul șef al Serviciului de Informații Externe Teodor Meleșcanu, actual senator și ministru de Externe, scoate la iveală un fapt remarcabil. În 2015, pensia sa a crescut de aproape patru ori. Motivul l-a reprezentat intrarea în vigoare a legii pensiilor speciale.

Pensia lui Meleșcanu a oscilat în funcție de modul în care diversele guverne s-au raportat la aceste pensii speciale. Așa se explică faptul că, în declarația de avere publicată în anul 2015, Meleșcanu a consemnat că a primit de la MAE o pensie anuală de 25 de mii de lei. Un an mai târziu, pensia i-a crescut viguros, ajungând la peste 93 de mii de lei. Declarația de avere reflectă veniturile pe anul fiscal anterior.

Tăiat de Boc, crescut de Ponta

În declarația de avere depusă în 2008, Meleșcanu – în calitatea sa de ministru al Apărării – primea un salariu de 73.000 lei și o pensie de la Ministerul de Externe de 21.828 lei pe an. Meleșcanu a fost diplomat timp de 25 de ani, în perioada comunistă.

În declarația de avere din iunie 2009, pensia anuală crește puțin, la 24.500 lei.

În 2010, Teodor Meleșcanu, care avea funcția de președinte al Comisiei de Apărare (salariu 11.800 lei), mențio-na o pensie MAE de 51.500 lei, o creștere de două ori.

În 2011, Meleșcanu este președintele Senatului, de unde câștigă 54.200 lei și raportează o pensie mult micșorată față de cea menționată anul precedent, și anume 22.800 lei. Această scădere a pensiei se datorea-ză tăierii pensiilor speciale operate de fostul premier Emil Boc. „Putem discuta despre scăderea pensiilor la cei care au pensii de mii de euro şi nu au muncit pentru ele. Mă refer în exclusivitate la pensiile speciale. Pensii, repet, de mii de euro şi care nu au corespondent în contribuţia pe care ar fi trebuit să o fi avut la bugetul asigurărilor sociale”, spunea fostul premier Emil Boc în februarie 2010. Cum Meleșcanu primea de la MAE o pensie consistentă pentru care nu a contribuit, actualul ministru de Externe s-a trezit cu o scădere a pensiei de două ori și jumătate.

Mele, plătit pentru nemuncă

În anul 2012, Meleșcanu devine președintele Comisiei pentru Apărare, iar pensia declarată ca fiind încasată de la MAE rămâne neschimbată (22.800 lei pe an).

Pentru 2013, site-ul Agenției Naționale de Integritate nu menționează declarații de avere semnate de Teodor Meleșcanu.

În declarația de avere din anul 2014, Meleșcanu specifică faptul că a încasat 90.000 lei ca director al SIE și 24.300 lei pensie MAE.

În decembrie 2015, Meleșcanu este consilier de stat și menționează o pensie anuală de 25.000 de lei. Timp de cinci ani, Meleșcanu a rămas cu o pensie relativ normală, situată în jurul sumei de 500 de euro pe lună.

În 2016, candidează pentru un loc de senator și își depune o declarație de avere în care se menționează faptul că primește „o pensie MAE de serviciu” de 93.780 lei pe an (aferentă anului 2015). Este vorba de 1.730 euro pe lună. Creșterea față de anul precedent este de patru ori.

În anul 2015, Guvernul Ponta a decis să reintroducă pensiile speciale tăiate de Guvernul Boc. Pensiile speciale au fost introduse pentru 9 categorii și reprezentau, potrivit Comisiei Europene, 0,1% din PIB. Pensiile speciale pentru diplomați au intrat în vigoare la data de 1 septembrie 2015 și costau bugetul României suma de 27,5 milioane de lei.

Diferența de 68.780 lei dintre pensia menționată de Meleșcanu în 2015 și cea din declarația de avere din 2016 trebuie înțeleasă -astfel: -actualul ministru de Externe a plătit contribuții, ca angajat al MAE, afe-rente unei pensii de 25.000 lei. Guvernul Ponta a decis să i-o subvenționeze, înca-drând-o la „pensii speciale”, până la 93.780. Meleșcanu nu a muncit pentru 68 de mii de lei pe an, pe care i-a primit cadou de la MAE.

Ultima declarație de avere a lui Meleșcanu, depusă pe site-ul MAE, indică o pensie MAE de 88.300 lei, adică 1.630 euro pe lună.

Pensie cât salariul unui ministru

Potrivit noii grile de salarizare, miniștrii câștigă lunar suma de 14.500 lei pe lună, în jur de 10.000 lei brut (2.200 euro). În acest moment, Meleșcanu se află în poziția cea mai detestabilă, potrivit declarațiilor venite din partea membrilor Guvernului și ai coaliției PSD-ALDE. Meleșcanu câștigă, ca pensionar MAE, suma de 1.630 euro și alți 2.200 de euro de la același Minister de Externe pe care îl și conduce.

Teodor Meleșcanu a mai primit, cumulate, pensia cu salariul de ministru de la aceeași instituție și în noiembrie 2014. Pe data de 10 noiembrie, Meleșcanu depunea jurământul în funcția de ministru de Externe. Opt zile mai târziu își depunea mandatul.

De la cabinetul ministrului de Externe am fost informați că Teodor Meleșcanu nu vrea să facă alte comentarii în afara informațiilor de interes public ce se găsesc pe site-ul instituției.

După vorbe, Meleșcanu ar trebui să demisioneze

Meleșcanu a încasat o pensie specială de la MAE care a oscilat între 22.800 de lei pe an (450 euro pe lună) și 93.780 de lei pe an (1.730 euro pe lună), în paralel cu salariile primite ca senator, președinte de comisie senatorială ori președinte al SIE.

Olguța mârâie, pensia merge

Dar, Meleșcanu este un personaj „special” și în Guvern. El este imun la criticile venite din interiorul Guvernului față de persoanele care cumulează pensia de stat și salariul de bugetar.

Ministrul Muncii, Lia Olguţa Vasilescu, a anunțat că e decisă să blocheze cumulul pensiei cu salariul la stat, aspect pe care îl consideră incorect. “Lucrul acesta va trebui să se încheie: să cumulezi salariul de la stat cu pensia de la stat. Pentru că, este clar, e un principiu incorect. Te-ai pensionat, la revedere! Poţi să te duci în privat, eventual. Cu siguranţă, vom lucra şi la această decizie”, a declarat ministrul Muncii pe 6 august 2017. L-am întrebat pe ministrul Teodor Meleșcanu dacă intenționează să urmeze îndemnul Olguței Vasilescu, dar a refuzat să răspundă la întrebare.

Două săptămâni mai târziu, întrebat la un post de televiziune dacă va mai fi posibil ca o persoană care iese la pensie să se reangajeze imediat la stat şi să câştige cumulat zeci de mii de lei din pensie şi salariu, premierul Mihai Tudose a precizat: „Astăzi, când stăm de vorbă, da, încă este posibil. A fost un prim pas această stopare a creşterilor nebuneşti şi a acelui procent faţă de ultimul salariu în plată. Pe legea pensiilor, în această toamnă, doamna ministru Olguţa Vasilescu va regla şi aceste lucruri”.

Călin Popescu Tăriceanu a precizat: „Am discutat cu prim-ministrul şi cu ministrul Muncii, dar şi cu ceilalţi miniştri următorul lucru, ca odată făcută cererea de pensionare şi pensionarea efectiv făcută să nu mai poată exista şi posibilitatea reangajării pe acelaşi loc, pe aceeaşi func-ţie sau în acelaşi minister, ori în alte ministere. Oamenii trebuie să se hotărască, ori vor să fie pensionari, ori, dacă sunt apţi de muncă, rămân la muncă”.

Tăriceanu ar fi putut face o primă mișcare în această direcție cerându-i lui Meleșcanu, unul dintre miniștrii susținuți de -ALDE, să iasă tocmai din situația pe care o condamnă.

Teodor Meleșcanu, ministru de Externe susținut de Tăriceanu, a primit anul trecut suma de 88.800 lei “pensie MAE”.

Om de nădejde sub toate regimurile

Teodor Meleșcanu a îndeplinit numeroase demnități publice înainte și după Revoluție.

În 1959, a absolvit Facultatea de Drept din București. În 1973 devine doctor în Științe Sociale și Politice, specialitatea – Drept Internațional, al Universității din Geneva. Timp de un sfert de secol, până în 1990, a fost diplomat în Ministerul Afacerilor Externe, Direcția Juridică și a Tratatelor. A făcut parte din Guvern în mai multe rânduri: ministru interimar al Justiției (2008), ministru al Apărării (2007-2008), ministru de stat și ministru al Afacerilor Externe (1992-1996), subsecretar de stat și secretar de stat în Ministerul Afacerilor Externe (1990-1991). A fost director al SIE (2012-2014). A avut mai multe mandate de senator.

Pensia de la MAE a lui Meleșcanu în ultimul deceniu

Meleșcanu a menționat în declarațiile de avere -următoarele pensii anuale:

2008: pensie – 21.800 lei pe an (550 euro/lună);

2009: pensie – 24.500 lei;

2010: pensie – 51.500 lei (1.100 euro/lună);

2011: pensie – 22.800 lei;

2012: pensie – 22.800 lei;

2013: pensie – lipsă informații;

2014: pensie – 24.300 lei;

2015: pensie – 25.000 lei (460 euro/lună);

2016: pensie – 93.780 lei (1.730 euro/lună);

2017: pensie – 88.300 lei (1.630 euro/lună).

Meleșcanu, în slujba comuniștilor

RL a scris că Meleșcanu a publicat lucrarea de diplomă cu titlul “Probleme juridice privind naţio-nalizările efectuate în ţările socialiste”. Meleșcanu explica, în lucrarea publicată în 1966, necesitatea și legalitatea confiscării de către comunism a -“proprie-tăţii capitaliste”.

Argumentele din lucrarea de diplomă – notată cu nota 10 – folosite în 1966 de Teodor Meleșcanu sunt luate din Marx, Engels, Gheorghe Gheorghiu-Dej, Lenin, Buletinul Oficial Comunist, diverse documente ale PCR sau ale Uniunii Sovietice. Pentru a arăta cât de oprimată era clasa muncitoare, Teodor Meleșcanu recurge în lucrarea sa din 1966 la neadevăruri istorice: “În țara noastră problema naționalizării a început să se pună după victoria insurecției armate din 23 august 1944. Deși clasa muncitoare a fost în fruntea acestei insurecții, ea continua să rămână o clasă exploatată”.